Správa o plnení úloh vyplývajúcich z Koncepcie zabezpečenia prezentácie slovenského umenia a kultúry v zahraničí 

	Vláda Slovenskej republiky schválila návrh Koncepcie zabezpečenia prezentácie slovenského umenia a kultúry v zahraničí (ďalej len "koncepcia") uznesením č. 665 z 8. 8. 2007, v ktorom:

v bode B uložila ministrovi kultúry Slovenskej republiky (ďalej len "minister kultúry")

B.1. zabezpečiť realizáciu koncepcie a plnenie úloh v schválenom rozsahu v rámci limitu výdavkov kapitoly Ministerstva kultúry SR na príslušný rozpočtový rok
do 30. júna 2010
B.2. predložiť na rokovanie vlády správu o plnení úloh vyplývajúcich z koncepcie
do 30. júna 2009 

a v bode C odporučila ministrovi kultúry a ministrovi zahraničných vecí

C.1. vytvoriť medzirezortnú pracovnú skupinu na zabezpečenie prezentácie slovenskej kultúry v zahraničí a na vypracovanie koncepcie jednotnej prezentácie SR v zahraničí.

	V uvedenej koncepcii boli na základe analýzy stanovené krátkodobé a strednodobé úlohy. Predkladaný materiál sa zameriava na vyhodnotenie ich plnenia úloh v období od septembra 2007 do 30. júna 2009. 

Krátkodobé úlohy:

1. Aktívne vstúpiť to diskusie o systémovom riešení komplexnej prezentácie Slovenska v zahraničí vrátane jej finančného zabezpečenia.

Plnenie: Ministerstvo kultúry Slovenskej republiky (ďalej len "ministerstvo kultúry") aktívne vstupovalo do diskusie koordinovanej Ministerstvom zahraničných vecí Slovenskej republiky (ďalej len "ministerstvo zahraničných vecí"), ktorá predchádzala spracovaniu návrhu Jednotnej prezentácie Slovenskej republiky v zahraničí, schválenej uznesením č. 177 zo 4. marca 2009. Vláda Slovenskej republiky zároveň schválila zriadenie Rady vlády Slovenskej republiky pre jednotnú prezentáciu Slovenska v zahraničí, ktorej podpredsedom je minister kultúry. Ministerstvo kultúry spolupracuje s uvedenou radou v súlade s jej požiadavkami. 
Úloha sa plní..

2. Zdôrazňovať význam kultúry ako dôležitého nástroja zahraničnej politiky.

Plnenie: Ministerstvo kultúry na relevantných fórach aktívne poukazuje na význam prezentácie Slovenska prostredníctvom kultúry. V súlade s odporúčaním v bode C.1. uznesenia č. 665 z 8. 8. 2007 a s cieľom zeefektívniť spoluprácu rezortov kultúry a zahraničných vecí v tejto oblasti Ministerstvo kultúry iniciovalo uzatvorenie Dohody o spolupráci medzi ministerstvom kultúry a ministerstvom zahraničných vecí pri zabezpečovaní úloh kultúrnej diplomacie a prezentácie slovenskej kultúry v zahraničí a pripravilo návrh jej znenia, ktorý zaslalo ministerstvu zahraničných vecí 22. apríla 2009. V súčasnosti ministerstvo kultúry posudzuje protinávrh ministerstva zahraničných vecí. 
Úloha sa plní.

3. Podporovať zachovanie a rozvoj slovenských inštitútov, ich transformáciu na moderné kultúrne inštitúcie. Presadzovať kompetencie ministerstva kultúry týkajúce sa metodického riadenia slovenských inštitútov. 

Plnenie: Súčasťou vyššie uvedeného návrhu Dohody o spolupráci medzi ministerstvom kultúry a ministerstvom zahraničných vecí pri zabezpečovaní úloh kultúrnej diplomacie a prezentácie slovenskej kultúry v zahraničí je aj riešenie výkonu kompetencií ministerstva kultúry vo vzťahu k slovenským inštitútom v súlade s príslušnými ustanoveniami zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov.
Úloha sa plní.

4. Priamo podporovať prezentačné aktivity a rozvoj medzinárodnej spolupráce príspevkových a rozpočtových organizácií v zriaďovateľskej pôsobnosti ministerstva kultúry.

Plnenie: Ministerstvo kultúry podporuje prezentačné aktivity a rozvoj medzinárodnej spolupráce príspevkových a rozpočtových organizácií v zriaďovateľskej pôsobnosti ministerstva kultúry tým, že návrhy aktivít zahŕňa do medzivládnych a rezortných dohôd o spolupráci v oblasti kultúry, ako aj vykonávacích protokolov k týmto dohodám a poskytuje uvedeným organizáciám účelovo viazané finančné prostriedky na ich realizáciu.
V roku 2008 ministerstvo kultúry v rámci svojej rozpočtovej kapitoly podporilo spolu 90 prioritných projektov príspevkových a rozpočtových organizácií vo svojej zriaďovateľskej pôsobnosti zameraných na prezentáciu slovenskej kultúry v zahraničí a rozvoj medzinárodnej spolupráce v celkovej sume 1 214 897 eur (36 600 000,- Sk).
Na rok 2009 bola schválená podpora prioritných projektov príspevkových a rozpočtových organizácií v zriaďovateľskej pôsobnosti ministerstva kultúry v celkovej výške                  1 616 496, 20 eur.
Úloha sa plní.

5. Priamo i nepriamo podporovať mobilitu umelcov a umeleckých diel, predovšetkým v rámci Európskej únie.

Plnenie: Podpora mobility umelcov a umeleckých diel je súčasťou medzivládnych a rezortných dohôd o spolupráci v oblasti kultúry, ako aj vykonávacích protokolov k týmto dohodám, ktoré ministerstvo kultúry uzatvára. Ministerstvo kultúry pri priamej podpore medzinárodnej mobility dbá predovšetkým na prijaté medzinárodné záväzky a snaží sa o dodržiavanie princípu reciprocity.
V grantovom programe ministerstva kultúry Pro Slovakia bol v roku 2006 vytvorený podprogram 5.2 - Mobilita kultúrnych pracovníkov, umelcov a umeleckých diel, ktorého cieľom je najmä podpora medzikultúrneho dialógu, rozvoj bilaterálnej a multilaterálnej spolupráce, priama a dynamická výmena skúseností, a tým aj stimulácia domáceho kultúrneho vývoja. 
Ministerstvo kultúry prostredníctvom grantového programu Pro Slovakia, podprogramu 5.2 – Mobilita umelcov a kultúrnych pracovníkov podporilo v roku 2007 celkovo 26 a v roku 2008 celkovo 31 mobilitných projektov. 
Úloha sa plní.

6. V rámci grantového systému vytvoriť podmienky na podporu prezentácie zahraničného umenia na Slovensku, ktorá by bola dôležitým impulzom vzniku partnerstiev a realizácie podujatí na recipročnej báze.

Plnenie: V roku 2008 bolo zameranie podprogramu 5.2 v rámci grantového programu Pro Slovakia rozšírené o podporu recipročných aktivít realizovaných tak na Slovensku, ako aj v zahraničí. Podpora projektov prezentácie zahraničného umenia na Slovensku sa zároveň realizuje prostredníctvom grantového programu Umenie.
Úloha je splnená.

7. Otvoriť odbornú diskusiu o možnosti odčleniť administráciu grantového systému od ministerstva kultúry.

Plnenie: Otázka odčlenenia administrácie grantového systému od ministerstva kultúry sa rieši v rámci prebiehajúcej komplexnej diskusie o pripravovanom zákone o financovaní kultúry, gestorom ktorého je sekcia umenia ministerstva kultúry. Základné tézy zákona vrátane prípadných návrhov zmien v grantovom systéme pripraví sekcia umenia ministerstva kultúry v spolupráci s pracovnou skupinou k tvorbe uvedeného zákona do konca roka 2009.
Úloha sa plní.

8. V súlade s Rozpracovaním programového vyhlásenia vlády SR v pôsobnosti ministerstva kultúry na roky 2006 – 2010 vypracovať krátkodobý plán aktivít prezentácie slovenskej kultúry v zahraničí na roky 2008–2010. 

Plnenie: V novembri 2007 bola vytvorená expertná Pracovná skupina pre prezentáciu slovenskej kultúry v zahraničí, ktorá sa podieľa na príprave prezentačných priorít a konkrétnych návrhov prezentačných podujatí na príslušný rok, ako aj rámcového návrhu priorít na nasledujúce tri roky. 
Zámerom ministerstva kultúry je zladiť tvorbu priorít a plánov vlastných prezentačných aktivít s plánmi ministerstva zahraničných vecí prostredníctvom medzirezortnej pracovnej skupiny. Návrh je súčasťou pripravovanej Dohody o spolupráci medzi ministerstvom kultúry a ministerstvom zahraničných vecí pri zabezpečovaní úloh kultúrnej diplomacie a prezentácie slovenskej kultúry v zahraničí
Úloha sa plní.

Strednodobé úlohy:

1. Podporovať rozvoj existujúcich a nadväzovanie nových partnerstiev v oblasti bilaterálnej spolupráce s dôrazom na spoluprácu v rámci Európy a na vytváranie príležitostí tak pre štátne, ako aj neštátne subjekty.

Plnenie: Ministerstvo kultúry systematicky podporuje rozvoj existujúcich a nadväzovanie nových partnerstiev v oblasti bilaterálnej spolupráce prostredníctvom uzatvárania medzivládnych a rezortných dohôd o spolupráci v oblasti kultúry, vykonávacích protokolov k týmto dohodám, resp. memoránd o porozumení.
Úloha sa plní.

2. Podporovať aktívnu účasť na paneurópskych kultúrnych projektoch a na spoločnej prezentácii krajín Európskej únie  vo vzťahu k tretím krajinám.

Plnenie: Ministerstvo kultúry podporuje realizáciu paneurópskych  kultúrnych projektov priamo, alebo prostredníctvom svojho grantového systému, V roku 2007 v spolupráci so Slovenskou národnou galériou a Hudobným centrom zabezpečilo účasť Slovenskej republiky na prestížnom multikultúrnom projekte europalia.europa, ktorý sa uskutočnil od 3. októbra 2007 – do 3. februára 2008 v Belgicku a susedných krajinách pri príležitosti 50. výročia podpísania Rímskych zmlúv. Slovenská republika participovala na nosnej výstave podujatia „The Grand Atelier“ mapujúcej vývoj európskeho umenia od 5. do 18. storočia, na projekte prezentácie mladých výtvarníkov s názvom „Agorafolly“, ako aj na filmovom projekte 27x27x27, kde Slovenskú republiku zastupoval výtvarník Rudolf Sikora. Slovenská prezentácia v Bruseli vyvrcholila v dňoch 22.- 25. novembra 2007 štyrmi vystúpeniami súboru barokovej hudby Solamente naturali v Bruseli a následne v Haagu. 
V druhom polroku 2008 ministerstvo kultúry významne participovalo na projekte Európskej kultúrnej sezóny vo Francúzsku počas francúzskeho predsedníctva v Európskej únii. Ministerstvo kultúry v spolupráci so Slovenským inštitútom v Paríži pripravilo sériu podujatí v Paríži a v ďalších francúzskych mestách. Medzi najvýznamnejšie patrili vystúpenia súboru starej hudby Musica Aeterna a komorného súboru Cappella Istropolitana, výstava „Magická osmička  v dejinách Slovenska“, výstava z tvorby Ignáca Bizmayera, výstava video inštalácií 16 slovenských výtvarníkov s názvom Premietnuté pohľady. Vyvrcholením Európskej kultúrnej sezóny bol slovensko-francúzsky koprodukčný projekt Tandem, v rámci ktorého sa uskutočnilo  koncertné turné opery Mathilde de Guise od J. N. Hummela vo francúzskych mestách Laon, Chantilly a Saint-Etienne. V projekte účinkoval slovenský súbor Solamente Naturali a traja slovenskí sólisti.
Úloha sa plní.

3. Využívať potenciál regionálnych zoskupení (V4, Stredoeurópska iniciatíva, Stredoeurópska kultúrna platforma) pri spoločnej prezentácii kultúry stredoeurópskeho regiónu v rámci Európy a predovšetkým mimo nej.

Plnenie: Ministerstvo kultúry dlhodobo podporuje realizáciu spoločných projektov v rámci spolupráce Vyšehradskej skupiny, pričom participuje na spoločných projektov v súlade s Koncepciou pre plánovanie, financovanie a riadenie spoločných kultúrnych prezentácií spolufinancovaných ministrami kultúry krajín Vyšehradskej skupiny, schválenou na zasadnutí ministrov kultúry 11. novembra 2004 v Sárospataku. V rokoch 2007, 2008 a 2009 ministerstvo kultúry v spolupráci s organizáciami vo svojej zriaďovateľskej pôsobnosti participovalo na realizácii projektov Vyšehradská antológia, Vyšehradská knižnica, Kolokvium knižničných expertov a  Pracovná skupina na ochranu národného kultúrneho dedičstva. Na 19. stretnutí ministrov kultúry krajín Vyšehradskej skupiny vo Varšave v dňoch 28. – 29. mája 2009 boli zároveň prezentované  nové projekty, konkrétne Školiaci program určený mladým odborným pracovníkom z oblasti ochrany národného kultúrneho dedičstva, Konferencia o manažovaní a ochrane pamiatok na zozname svetového dedičstva UNESCO,  Výskumný projekt – politické divadlo v krajinách V4 a slovenský návrh projektu Vyšehradské dni.
Úloha sa plní.

4. V portáli kultúry vytvoriť priestor na informovanie o medzinárodnej spolupráci, o prezentácii slovenskej kultúry v zahraničí a zahraničnej kultúry na Slovensku.

Plnenie: Dňa 31. marca 2009 bol spustený slovensko-anglický internetový portál Kultúrny profil Slovenska/Slovakia Cultural Profil.. Kultúrny profil Slovenska je spoločným projektom Ministerstva kultúry SR, British Council a Visiting Arts, vykonávateľom projektu sa stala Univerzitná knižnica v Bratislave. Portál má tri základné časti, ktoré sa navzájom dopĺňajú. Sú to všeobecné informácie o Slovensku, teda informácie o geografii, histórii, ekonomike či jazyku. Nasleduje prehľad jednotlivých oblastí kultúry – od filmového umenia, cez kultúrnu politiku a vzdelávanie, výtvarné umenie, či média, až po knihovníctvo alebo kultúru menšín žijúcich na Slovensku. Významnou súčasťou portálu je podrobná databáza dôležitých kontaktov na slovenské kultúrne ustanovizne, vzdelávacie inštitúcie či jednotlivcov.
Úloha sa plní.

5. Systematicky budovať register prijatých záväzkov a príležitostí vyplývajúcich z bilaterálnych a multilaterálnych dohôd.

Plnenie: Zoznam prijatých záväzkov a príležitostí vyplývajúcich z bilaterálnych a multilaterálnych dohôd, ktorý sa priebežne dopĺňa, má zatiaľ charakter interného dokumentu sekcie medzinárodnej spolupráce ministerstva kultúry. Zámerom je v budúcnosti spracúvať uvedené informácie do podoby verejne prístupného registra.
Úloha sa čiastočne plní.
 
4. Vytvoriť transparentný systém  výberu umelcov, ktorí majú reprezentovať Slovenskú republiku, výlučne na základe odborných hľadísk s využitím špecializovaných databáz štátnych aj neštátnych subjektov, pravidelného monitoringu a hodnotenia predchádzajúcich aktivít.

Plnenie: V novembri 2007 bola vytvorená expertná pracovná skupina, ktorá sa podieľa na príprave konkrétnych návrhov prezentačných podujatí na príslušný rok, spolupracuje na tvorbe koncepcií komplexných prezentačných podujatí, ako napr. Dni kultúry, a na výbere umelcov a prezentačných projektov na konkrétne podujatia. V rámci výberu sa čiastočne využívajú špecializované databázy vytvorené organizáciami v zriaďovateľskej pôsobnosti ministerstva kultúry. Z dôvodu nedostatku finančných prostrioedkov sa zatiaľ nevyužíva systém pravidelného monitoringu a hodnotenia predchádzajúcich aktivít. 
Úloha sa čiastočne plní.

5. Vzhľadom na uskutočnenú decentralizáciu, ako aj na regionálnu politiku Európskej únie  zdôrazňovať úlohu samospráv v oblasti medziregionálnej kultúrnej spolupráce  pri zachovaní podpory kvalitných prezentačných projektov miestnych a regionálnych inštitúcií, ktoré presahujú regionálny rámec, z grantového systému ministerstva kultúry. 

Plnenie: V rámci grantového programu ministerstva kultúry Pro Slovakia sa nepodporujú medzinárodné aktivity a projekty družobnej spolupráce lokálneho a regionálneho významu, keďže financovanie tohto druhu projektov by malo byť v kompetencii samospráv, resp. na ich financovanie by sa mali využívať podporné mechanizmy v rámci európskej regionálnej politiky. V programe Pro Slovakia sa však naďalej podporujú kvalitné medzinárodné projekty realizované miestnymi a regionálnymi inštitúciami, ktoré svojím významom presahujú regionálny rámec.
Problematika kompetencií a úloh samospráv vo vzťahu k financovaniu aktivít medziregionálnej kultúrnej spolupráce sa rieši aj v rámci diskusie o pripravovanom zákone o financovaní kultúry, gestorom ktorého je sekcia umenia ministerstva kultúry. 
Úloha sa plní.

6. Poukazovať na význam a prínos zapájania sa samospráv a regiónov do programov a iniciatív Európskej únie (Európske hlavné mesto kultúry, štrukturálne fondy, twinningové projekty a pod.) a podporovať využívanie zdrojov špecifických pre tento typ spolupráce.

Plnenie: Ministerstvo kultúry poukazuje na význam a prínos zapájania sa samospráv a regiónov do programov a iniciatív Európskej únie na všetkých relevantných fórach. V rokoch 2007 a 2008 sa zameralo najmä na propagovanie projektu Európske hlavné mesto kultúry, ktorého hostiteľom bude Slovenská republika v roku 2013. Praktickým výsledkom práce ministerstva v tejto oblasti je skutočnosť, že do I. kola súťaže o titul Európske hlavné mesto kultúry v roku 2013, ktorú ministerstvo kultúry podľa rozhodnutia Európskeho parlamentu a Európskej rady po prvý raz organizovalo ako súťaž projektov kandidátskych miest, sa prihlásilo deväť uchádzačov: Banská Bystrica, Bratislava, Dolný Kubín, Košice, Martin, Nitra, Prešov, Trenčín a Trnava.
Vo februári 2009 ministerstvo kultúry ako národný koordinačný orgán zároveň zorganizovalo v Bratislave, Banskej Bystrici a Košiciach informačné semináre k európskemu programu Európa pre občanov.
Úloha sa plní.